Socialisim

Par  **socialisim** si intindin dutis lis dotrinis sociâls, politichis e economichis che vuelin puartâ a une trasfomazion de societât tal sens de avualitât di ducj i citadins tal plan sociâl, economic e giuridic. Si puès ancje definî un model o sisteme economic indulâ "sociâl" al significhe dute la popolazion.

Tal Votcent dutis lis dotrinis socialistis vevin come finalitât il superament da lis classis sociâls e le sopresion de proprietât privade dai mieç di produzion e di scambi. Fin al 1848 lis peraulis socialisim e comunism jerin consideradis scuasit compagnis.Tal Manifest dal partît comunist, Karl Marx e Fredrich Engels a fasin une division jenfri "socialisim utopistic" e "socialisim scientific", ch'a clamin ancje comunism par meti in evidence lis diferencis cul prin.

Uê il socialisim je une ideologie distacde dal comunism, ancje se cualchi volte le infulence marxiste a ven condividude nome in bande, e al è rapresentât soredut dal socialisim liberâl o de socialdemocrazie, formis di socialisim che no vuelin le abolizion dal capitalisim ma un miorament de societât e un sisteme economic misturât.

Tal pinsîr marxist il socialisim e il comunism a jerin dôs fasis dal procès di trasformazion de societât: il socialisim al proviodeve la statalizazion e la ditature dal proletariât che viodeve la realizazion di un gnûf concet di Stât, diferent da chel de borghesie par passâ al comunism intindût come le libare associazion di ducj. Al contrari dal anarchisim, ch'al ûl le abolizion di dutis lis organizazions statâls fin dal inizi, le concezion di Karl Marx a viôt doi passaçs: le ditature dal proletariât e le societât cence classis. Ma al secont passaç al ven bandonât scuasit daûrman di ducj i paîs dal socialisim reâl. Tal pinsîr origjnâl a jere proviodude la dissoluzion dal Stât parce che i mieç di produzion jerin tornâts a la coletivitât. Tal stês timp a vignive svilupade une atre forme di pinsîr derivât dal socialisim: al anarchisim, une forme di organisazion coletive dulâ che le avualitât economiche, giuridiche e sociâl je basade su la libertât da lis personis, cence nissune forme di podê, comprindût ancje il podê statâl. Cheste dotrine si concretizave in tes teorîs di Pierre-Joseph Proudhon in polemiche cun Marx. Il scuintri al provoche une separazion tal mieç de Associazion Internazionâl dai lavoradôrs. Tal XX secul, marxiscj e anarchics si cjatin tantis voltis a condividi e scombati flanc a flanc tai prins timps des vueris rivoluzionaris come le vuere civîl spagnole o in te rivoluzion di otubar russe, tornant a scontrasi e rivant a la represion dai socialiscj libertaris de bande dai marxiscj (rivoluzion anarchiche spagnole, revuelte di Kronštadt). Le separazion dal significât des peraulis "socialisim" e "comunisim" in tal contest marxiste a ven fate par iniziative di Lenin: cun la rivoluzion bolsceviche (1917) e le costituzion de Internazionâl Comuniste clamade ancje Tiarce Internazionâl (1919), le part pui rivoluzionarie dal socialisim si distache par organizasi in tai partîts comuniscj, cuant che i partîts socialiscj, orientâts tal sens riformiste e inserîts in tai sistemis democratics dai paîs, a cjapin lis distanzis da lis teorîs marxistis, e in dut câs dal leninisim, recuperant lis istanzis liberâls dal utopisim socialist prime di Marx, par dâ vite al socialisim democratic, a le socialdemocrazie e al socialisim liberâl. In tal finâl dal XX secul, ancje i pui grancj partîts comuniscj, plui di cualchi volte orientâts tal sens riformist e ancje lôr iserîts tai sistemis democratics, a cjapin lis distancis dal marxisim intindût tal sens origjinari rivoluzionari, cence vignî mancul a ideîs come il socialisim rivoluzionari e il massimalisim.

Il socialisim, tal timp, si è dividût e al a misturât il pinsîr socialist cun atrîs connotazions politichis come par esempli il socialisim cristian, al ecosocialisim e il socialisim dal XXI secul.